કેન્દ્ર સરકાર દ્વારા અલ્ટ્રા મેગા પાવર પ્રોજેક્ટ્સને શરૂ કરવા માટે સફળતા મળી રહી નથી. યુપીએ સરકારે દેશમાં ચાર અલ્ટ્રા મેગા પાવર પ્રોજેક્ટ-UMPP લગાવવાની યોજના બનાવી હતી પરંતુ તેને આગળ વધારીને એનડીએ સરકારે આ યોજનાનો આંકડો નવનો કરી દીધો હતો પરંતુ હકીકતમાં ચાર વર્ષના અંતે માત્ર બે જ અલ્ટ્રા મેગા પાવર પ્રોજેક્ટ શરૂ થઇ શક્યા છે. જે ચાલુ થયા છે તે બે અલ્ટ્રા મેગા પ્રોજેક્ટની જનરેશન કેપેસિટી 8000 મેગાવોટ છે જ્યારે બાકીના સાત UMPP અલગ અલગ સ્ટેજ પર અટકેલા છે જે સરકાર માટે સૌથી મોટો પડકાર બની ગયા છે. કેન્દ્રની યુપીએ સરકારના સમયમાં ચાર યૂએમપીપી પર કામ શરૂ થયું હતું તે ચાર સાસન, મુંન્દ્રા, કૃષ્ણાપટ્ટનમ અને ઝારખંડને તો પાવર ડેવલપર્સ તો સોંપી દીધા છે પરંતુ આ ચાર પૈકી સાસન અને મુંન્દ્રામાં કમિશન થઇ શક્યા છે. મુંન્દ્રામાં યૂએમપીપી 23 એપ્રિલ 2007માં ટાટા પાવર કંપનીને સોંપવામાં આવ્યો છે જ્યારે સાસનમાં 7મી ઓગષ્ટ 2007ના રોજ રિલાયન્સ પાવરને સોંપાયો છે. આ બન્નેમાં પાવર જનરેશન થઇ રહ્યું છે પરંતુ ટેરીફ અંગે વિવાદ સર્જાતાં કંપનીઓએ કામ બંધ કરી દીધું છે. એનડીએ સરકારે બાકીના પાંચ પ્રોજેક્ટ વિવિધ જિલ્લાઓમાં ઉભા કરવાનું નક્કી કર્યું છે પરંતુ વિવિધ કારણોસર કામ અટકેલાં છે.